**GATE BIG DATA AND ARTIFICIAL INTELLIGENCE FORUM – Информация за панели**

**Първият панел –** „Големи данни и изкуствен интелект“.( **Big Data and AI)**, събра представители на водещи инициативи и организации в областта на големите данни и изкуствения интелект, сред които и партньори на GATE с принос за създаването на института. Участие взеха Едуард Къри, вицепрезидент на Big Data Value Association, който модерираше панела, Ивица Црънкович, (Chalmers University of Technology), Торстен Хулсман, (International Data Spaces Association), и Георги Ганев, (търговски директор на IBM България). Освен въпросите за споделянето на данни и необходимостта от достъп до тях като средство за развитие на изкуствения интелект, участниците обсъдиха и въпроси, свързани с доверието, сигурността и оперативната съвместимост на данните. Тези въпроси бяха развити в следващите панели през призмата на тяхната тематика.

**Във втория панел –**„Цифрови двойници на града: Постижения и дигитални възможности“ **(City Digital Twins: Achievements and Digital Chances)**, беше коментирана темата за градовете на бъдещето и постиженията в тази област. Доц. Десислава Петрова-Антонова, ръководител на научно направление в Институт GATE представи пилотния проект на института „Цифров двойник на града“, който има за цел създаването на цифрова платформа за събиране, интегриране, симулация, анализ и визуализация на градските процеси и явления. Нейното изграждане започва със създаде 3D семантичен модел на София. Пилотният проект се реализира с подкрепата на Столична община, като част от Стратегията за дигитализация на София. „Цифровият двойник“ на града е инструмент за подпомогне на общините при взимането на навременни решения, основани на данни. Той осигурява изследване на градски процеси и тестване на стратегии преди тяхното прилагане в реална среда, с което се повишава успеваемостта на планираните дейности и проекти, и се постигне устойчивост на резултатите. Модератор на панела беше Греъм Кемп, (Chalmers University of Technology), а темата дискутираха Ярмо Суомисто, (Община Хелзинки, Финландия), Десислава Петрова-Антонова, (Институт GATE), Андерс Лог, (DTCC, Chalmers University of Technology), Сиси Златанова, (UNSW Sydney), и Мила Коева, (University of Twente).

**Третата сесия разгледа възможностите и перспективите пред дигиталното здравеопазване (Digital Health: Opportunities and prospects).** Модераторът Деян Палежев, (Институт GATE) и участниците – Милан Петкович от Филипс и Big Data Value Association, Росен Димитров, Български клъстер за дигитални решения и иновации в здравеопазването), Фредрик Йохансон, (Chalmers University), и Тодор Кънчев, (Университетска болница „Софиямед“), обсъдиха дигитализацията на здравната система, възможностите за извличане и използване на данни в областта на дигиталното здравеопазване, както и технологични предизвикателства относно споделянето на данни от био медицински изследвания. Беше подчертано, че пандемията ускорява процеса на дигитална трансформация в здравеопазването и налага необходимостта да се ускори споделянето на данни, както на национално, така и на европейско ниво. Във връзка с това беше поставен акцент върху сътрудничеството между заинтересованите страни в създаването на технологични решения за споделянето на данни при спазване на принципите за конфиденциалност, поверителност и сигурност.

**Четвъртият панел -„Изследване на дезинформацията и политически отговори на Балканите“(Disinformation research and policy responses in the Balkans),** започна с презентация на д-р Алберто Рабакин от Европейската комисия, (Communications Networks, Content and Technology (CNECT)), който представи Европейската обсерватория за цифрови медии и свързаните с нея дейности и политики за противодействие на дезинформацията във всички държави членки на ЕС. Основна тема в панела беше нуждата от изучаване и справяне с дезинформацията на Балканите, особено когато става въпрос за политически теми. Беше представено изследване показващо, че податливостта към т.нар. „фалшиви новини“ на Балканите е една от най-лошите за цяла Европа. Ключов проблем се оказва и липсата на инструменти, които да проследяват истинността на информацията. Такъв е бил до скоро и случаят в Румъния, където вече има налична платформа за справяне с дезиннформацията, а съвсем скоро предстои да бъде създадена такава и в България. Именно в този контекст бе представен и проектът за верифициране на информация – WeVerify. Тъй като платформата към момента е реализирана за западни езици, като английски, немски и френски, ключово е да се привлекат изследователи от Балканите, с цел нейното надграждане за използваните локално езици. Модераторът Калина Бончева, (Институт GATE), и останалите участници – Николета Корбу, (Колеж за комуникации и връзки с обществеността, Румъния), Златина Маринова, (Ontotext, България), Дени Тисо (Агенция Франс прес Франция) и Тодор Галев, (Център за изследване на демокрацията, България), обсъдиха обстойно проблема с дезинформацията в България и Румъния, представиха текущите изследвания в областта, включително последни анализи от проверка на фактите и дезинформацията от АФП в Румъния и България.